Document ID: /roh_data/filtered/fineweb-2-filterrobots_roh.jsonl.gz/41557

L’Acla Plaun Miez
Derivonza dall’Acla Plaunmiez
Ei selai supponer, che gl’entir Plaun-miez fuva avon biars, biars onns pastira da casa per il vischinadi da Rueras. En scadin cass sto la vischnaunca haver vendiu enzacu ina gronda parzella pastira, dagl ur giudem ensi cun igl uaul sut ils baghetgs exsistents. Deplorablamein ei il cumprader da lezzas uras buca enconuschents respectiv buca d’eruir. Ton ei stau realisabel, che dus frars Riedi da Rueras han vonzei acquistau quei fatg. Igl onn 1855 han els engrondiu quella parzella per circa ina tiarza cun cumprar dalla vischnaunca in ulteriur toc pastira, sisum naven dil baghetg anora, cumpriu las Derschalettas. Quei ei daventau tenor brev da marcau dils 26 da zercladur 1855, per la summa da 600.- francs. Ils cumpraders han denton aunc cundiziunau, che la vischnaunca concedi ad els mintg’onn in lenn da diever per il manteniment dalla classena che sto vegnir fatga, e quei duront diesch onns.